มีอาการเจ็บตรงแคมซ้ายและบวม เวลาเดินนั่งหรือล้มตัวลงนอนและลุกจะมีอาการเจ็บอย่างมาก พอเวลาปัสสาวะหรือโดนน้ำก็จะแสบและคัน ซึ่งตอนนี้มีแอาหารปวดเปนอย่างมาก และมีก้อนขนาดเล็กค่ะ
สวัสดีค่ะ อาการเจ็บบริเวณแคมและบวมเป็นก้อน เมื่อโดนปัสสาวะแล้วแสบและคันดังกล่าว น่าจะเป็นอาการของถุงน้ำของต่อมบาร์โธลินอักเสบซึ่งโดยปกติต่อมบาร์โธลิน (Bartholin's gland) เป็นต่อมขนาดเล็กที่อยู่ตรงแคมใหญ่ทั้ง 2 ข้าง มีหน้าที่ผลิตเมือก เพื่อช่วยในการหล่อลื่นขณะมีเพศสัมพันธ์ โดยจะมีท่อมาเปิดออกที่บริเวณใกล้ปากช่องคลอด หากท่อของต่อมมีการอุดตัน จะทำให้เมือกที่สร้างจากต่อมสะสมอยู่ในต่อมมากขึ้นเรื่อยๆ จนกลายเป็นก้อนถุงน้ำซึ่งจะทำให้คลำได้เป็นก้อน ตรงบริเวณแคมใหญ่ติดกับปากช่องคลอด โดยปกติถุงน้ำนี้จะไม่ทำให้เจ็บ แต่อาจทำให้ขัดๆ ได้เวลาเดินแต่หากถุงน้ำของต่อมบาร์โธลินนี้เกิดการอักเสบติดเชื้อ ก็จะทำให้มีอาการเจ็บและปวดขณะมีเพศสัมพันธ์ ตอนเดิน นั่ง หรือเคลื่อนไหวร่างกาย และอาจทำให้มีไข้ได้การรักษาจะต้องทานยาปฏิชีวนะ ร่วมกับการผ่าตัดระบายเมือกและหนองออกค่ะ ดังนั้นแนะนำให้ไปพบสูติ-นรีแพทย์เพื่อรักษานะคะสำหรับโรคหนองในเทียมในผู้หญิงนั้นส่วนใหญ่มักไม่ค่อยมีอาการ ส่วนน้อยคือจะมีอาการตกขาวผิดปกติ และมีปัสสาวะแสบขัดหากเชื้อลามไปถึงปีกมดลูก อาจมีอาการหรือไม่มีอาการก็ได้ แต่ในกรณีที่มีอาการ จะทำให้มีอาการปวดท้องน้อย ปวดหลัง คลื่นไส้ มีไข้ ปวดท้องน้อยในขณะที่มีเพศสัมพันธ์ หรือมีเลือดออกผิดปกติในระหว่างรอบเดือน